b'\n_START_ARTICLE_\nClaude Auclair\n_START_PARAGRAPH_\nClaude Auclair (f\xc3\xb8dt 1. mai 1943 i Vend\xc3\xa9e i Frankrike, d\xc3\xb8d 20. januar 1990) var en fransk tegneserieskaper._NEWLINE_Etter kunststudier ble Auclair teatermaler. P\xc3\xa5 1960-tallet illustrerte han franske Science fiction-magasiner og b\xc3\xb8ker._NEWLINE_Han ble engasjert av det kjente tegneseriebladet Pilote, hvor han tegnet serien Jason Muller. Senere arbeidet han for Le Journal de Tintin, hvor han f\xc3\xb8rst tegnet Catriona McKilligan (forfatter Jacques Acar). Deretter skrev og tegnet han det som skulle bli hans hovedverk, den post-apokalyptiske serien Simon de Fleuve (Simon fra floden). Serien er b\xc3\xa5de en dystopi og en romantisk tilbake til naturen-fantasi lagt til den f\xc3\xb8rste tiden etter det teknologiske vestlige samfunnets sammenbrudd. Mot slutten av 1970-tallet flyttet Auclair til tegneseriebladet A Suivre, hvor han blant annet produserte tegneserieromanen Bran Ruz bygd over bretonske sagn og historie._NEWLINE_Auclair d\xc3\xb8de i 1990, bare 46 \xc3\xa5r gammel.'